Vlada će sutra donijeti odluku o rastu minimalnih plaća i mjerama kojima će kompenzirati eventualne gubitke poslodavcima. Za oko 75.000 radnika primanja će od nove godine porasti za malo više od 131 kunu. Reagirali su i poslodavci i sindikati.



Istodobno će se poslodavcima, koji isplaćuju minimalne plaće posljednjih godinu dana, smanjiti troškovi.











Uvest ćemo porezne olakšice za poslodavce kojima će ukupno davanje na tu minimalnu plaću biti 104 kune manje, rekao je ministar rada i mirovinskog sustava Marko Pavić.



Ipak, čini se da poslodavci nisu zadovoljni predloženim kompenzacijskim mjerama. Smatraju kako prijedlog nije do kraja razjašnjen.



Sindikati pozdravljaju odluku da se prekovremni rad te rad nedjeljom i blagdanima isplaćuje na minimalnu plaću, što dosad nije bio slučaj. No imaju još pitanja.



Zbog čega je Vlada izvukla samo neke dodatke pa tako primjerice otežane uvjete rada za koje je sasvim jasno da bi se trebali pridodavati na osnovnu plaću ostavlja i dalje da budu sastavni dio iznosa same minimalne plaće, rekao je predsjednik Nezavisnog hrvatskog sindikata Krešimir Sever.



Gost Teme dana bio je ministar rada i mirovinskog sustava Marko Pavić. Rekao je kako su u Vladi svjesni da minimalna plaća nije dovoljna za kvalitetan i dostojanstven život.



Želimo još dodatno povećati minimalnu plaću, tako da ona iznosi 50 posto prosječne plaće. Ne želimo ugroziti industrije koje ovise o minimalnoj plaći, za njih radimo posebni paket. Paket koji ćemo sutra usvojiti jest korak naprijed, suglasni su i sindikati i poslodavci, rekao je ministar Pavić. Po iznosu minimalne plaće smo u sredini liste zemalja EU-a, a s ovom ćemo povišicom dosegnuti 42,9 posto prosječne plaće u RH. Primjerice, u Njemačkoj je to 41,7 posto, u Velikoj Britaniji 44 posto. Istočne članice su nešto slabije. Nama je cilj dosegnuti 50 posto prosječne plaće i činimo to u dva koraka, dodao je.



Naglasio je da će do kraja siječnja 2018. Vlada Europskoj komisiji uputiti prijedlog kojim će za industrijske sektore tekstila, kože, drva i metala tražiti potporu za mjeru u cilju očuvanja radnih mjesta. Onda će se otvoriti prostor za značajnije povišenje minimalne plaće, upravo za osiguravanje dostojanstvenog života, najavio je Pavić .